ஆயுஷ்
மைசூரில் 15,000-க்கும் மேற்பட்டோர் பங்குபெறும் யோகா நிகழ்ச்சியில் கலந்துகொள்கிறார் பிரதமர் திரு. நரேந்திர மோடி
புதுச்சேரி யோகா நிகழ்வில் ஆளுநர் டாக்டர் தமிழிசை சௌந்தரராஜன் மற்றும் அமைச்சர் டாக்டர் எல்.முருகன் கலந்து கொள்கின்றனர்
தமிழகத்தில் பல்வேறு பாரம்பரிய சின்னங்கள் இடம்பெற்றுள்ள நகரங்களில் மத்திய அமைச்சர்கள் பங்கேற்கும் யோகா நிகழ்வுகள் அரங்கேறவுள்ளன
சர்வதேச புகழ்பெற்ற மைசூரு அரண்மனையில் 8-வது சர்வதேச யோகா தினம் கோலாகலமாக நாளை கொண்டாடப்படவுள்ளது. 2022 ஆம் ஆண்டிற்கான சர்வதேச யோகா தினம் கர்நாடகாவில் உள்ள மைசூரில் பாரம்பரியமிக்க அரண்மனை வளாகத்தில் ஆயுஷ் அமைச்சகத்தின் சார்பில் நடத்தப்பட உள்ளது. மனித நேயத்திற்கு யோகா என்ற பொருளில் இந்த ஆண்டின் சர்வதேச யோகா தினம் கொண்டாடப்பட உள்ளது. 15,000-க்கும் மேற்பட்டோர் பங்குபெறும் இந்த யோகா நிகழ்வில், பிரதமர் திரு.நரேந்திர மோடி கலந்துகொள்கிறார். நாடு முழுவதிலும் மற்றும் சர்வதேச அளவிலும் கோடிக்கணக்கான பேர்கள் இந்த சர்வதேச யோகா தின நிகழ்ச்சியில் கலந்துகொள்ள இருக்கிறார்கள். கர்நாடக ஆளுநர் திரு. தாவர்சந்த் கெலாட், மாநில முதலமைச்சர் திரு. பசவராஜ் பொம்மை, ஆயுஷ் துறைமுகங்கள் கப்பல் மற்றும் நீர்வழிப் போக்குவரத்து துறை அமைச்சர் திரு. சர்பானந்த சோனாவால் உள்ளிட்ட பலர் இந்த யோகா நிகழ்ச்சியில் பங்கு பெறவுள்ளார்கள்.
முக்கிய நிகழ்வாக மைசூர் அரண்மனையில் நடைபெறவுள்ள இந்த சர்வதேச யோகா தின கொண்டாட்டங்கள் குறித்து கருத்து தெரிவித்த அமைச்சர் திரு சர்பானந்த சோனோவால், பெருந்தொற்று காரணமாக கடந்த இரண்டு ஆண்டுகளாக மெய்நிகர் முறையில் கொண்டாடப்பட்டு வந்த சர்வதேச யோகா தினம் தற்போது பொதுமக்கள் கூட பொதுவெளியில் நடத்தப்பட இருப்பதாகத் தெரிவித்தார்.
கடந்த 100 நாட்களாக 100 நிறுவனங்களால், 100 நகரங்களில் மேற்கொள்ளப்பட்ட தொடர் பிரச்சாரத்தின் காரணமாக ஏற்பட்டுள்ள உற்சாகமும், ஆர்வமும் இந்தியா மட்டுமின்றி, உலகம் முழுவதிலுமிருந்தும் சாதனை அளவில் இந்த யோகா தின நிகழ்வில் மக்கள் பங்கேற்பு இருக்கும் என்று எண்ண வைத்திருப்பதாக கூறினார்.
பிரதமர் திரு. நரேந்திர மோடி அவர்களின் இடைவிடாத, ஈடு இணையற்ற முயற்சிகள் காரணமாக சர்வதேச யோகா தினமும், யோகா குறித்த அறிவியல் பூர்வமான பலன்களும் உலகளவில் தனக்கென ஒரு இடத்தைப் பிடித்திருப்பதாக அமைச்சர் புகழாரம் சூட்டினார்.
இந்த ஆண்டு சர்வதேச யோகா தினம் பல புதுமைகளை காணவுள்ளது. கார்டியன் ரிங் எனப்படும் சுற்றுவட்ட முறையிலான யோகா செயல்முறை விளக்கம், இந்தியாவில் 75 பாரம்பரிய புகழ்பெற்ற இடங்களில் மத்திய அமைச்சர்கள் பங்கேற்க யோகா செயல்முறை விளக்கம், சிறப்பு டிஜிட்டல் யோகா செய்முறை விளக்கம், மைசூரு தசரா மைதானத்தில் இது தொடர்பான கண்காட்சி ஆகியவை இடம்பெறவுள்ளன.
கார்டியன் ரிங் நிகழ்ச்சி என்பது உலகில் உள்ள 16 வெவ்வேறு கால மண்டலங்களில் சூரிய உதயத்தை கணக்கில் கொண்டு, சுற்றுவட்ட முறையில் யோகா செயல்முறை விளக்கம் நடத்தப்பட உள்ளதைக் குறிக்கிறது. கிழக்கில் ஃபிஜி தீவுகளில் தொடங்கி, மேற்கு நோக்கி நகரத்துவங்கி, இறுதியில் சான்ஃபிரான்ஸிஸ்கோவில் இந்த சுற்றுவட்டப்பாதை நிறைவுறும். இந்த நிகழ்வு முழுமையும் டி.டி. இந்தியா தொலைக்காட்சி சேனலில் அதிகாலை 3 மணி முதல், இரவு 10 மணி வரை  நேரடியாக ஒளிபரப்பாகும்.
இந்திய சுதந்திரத்தின் 75-வது ஆண்டு அமிர்த பெருவிழாவை முன்னிட்டு யோகா செயல்முறை விளக்கக்கங்கள் மற்றும் கொண்டாட்டங்கள் இந்தியா முழுவதிலும் உள்ள 75 பாரம்பரிய சிறப்பு வாய்ந்த பகுதிகளில் நடத்தப்படவுள்ளது. மத்திய, மாநில அமைச்சர்கள் இவற்றில் கலந்துகொண்டு யோகா செயல்முறை விளக்கங்களை மேற்கொள்வார்கள்.
யோகா டிஜிட்டல் கண்காட்சியில் மெய்நிகர் முறையில் புதிய தொழில்நுட்பத்தைப் பயன்படுத்தி, யோக கலையின் வரலாறு மற்றும் அதன் அறிவியல்பூர்வமான நன்மைகள் ஆகியவை விளக்கப்படும். யோகா தொடர்பான கண்காட்சியில், யோகாவை மையப்படுத்திய நிறுவனங்கள், ஆயுஷ் அமைப்புகள், கர்நாடக அரசின் யோகா தொடர்பான துறைகள் ஆகியவற்றின் 146 அரங்குகள் அமைக்கப்பட உள்ளன.
இந்த ஆண்டின் சர்வதேச யோகா தின நிகழ்வில் உலகம் முழுவதிலும் இருந்தும் சுமார் 25 கோடி பேர் கலந்துகொண்டு சிறப்பிப்பார்கள் என்று எதிர்பார்க்கப்படுகிறது.
தமிழகம் மற்றும் புதுச்சேரியில் நடைபெறவுள்ள யோகா சர்வதேச தின நிகழ்வுகளில் பல்வேறு மத்திய அமைச்சர்கள் சிறப்பு விருந்தினர்களாக கலந்துகொள்ள உள்ளார்கள். புதுச்சேரி காந்தி திடலில் நடைபெறவுள்ள யோகா செயல்முறை விளக்க நிகழ்ச்சியில் யூனியன் பிரதேச துணைநிலை ஆளுநர் டாக்டர் தமிழிசை சௌந்தரராஜன், மத்திய மீன்வளம், கால்நடை பராமரிப்பு, பால்வளம், தகவல் மற்றும் ஒலிபரப்புத் துறை இணையமைச்சர் திரு. எல். முருகன் ஆகியோர் சிறப்பு விருந்தினர்களாக கலந்துகொள்ள உள்ளனர்.
கன்னியாகுமரியில் உள்ள விவேகானந்தர் பாறையில் நடைபெறவுள்ள நிகழ்ச்சியில், வெளியுறவு மற்றும் கலாச்சார துறை இணையமைச்சர் திருமிகு. மீனாட்சி லேகி சிறப்பு விருந்தினராகவும், தஞ்சாவூரில் உள்ள பெரியகோவிலில் நடைபெறவுள்ள நிகழ்ச்சியில், கல்வித் துறை இணையமைச்சர் திருமிகு. அன்னபூர்ணா தேவி சிறப்பு விருந்தினராகவும், மகாபலிபுரத்தில் கடற்கரை கோவில் அருகே நடைபெறவுள்ள நிகழ்ச்சியில், சமூக நீதி மற்றும் அதிகாரமளித்தல் துறை இணையமைச்சர் திரு. அ.நாராயணசாமி சிறப்பு விருந்தினராகவும் கலந்துகொள்ளவிருக்கின்றனர்.
கோவையில் உள்ள இந்திய விமானப்படை தளத்தில் நடைபெறவுள்ள நிகழ்ச்சியில், மெய்நிகர் முறையில் மத்திய பாதுகாப்புத் துறை அமைச்சர் திரு. ராஜ்நாத் சிங் பங்கேற்கிறார்.
இந்த நிகழ்வுகள் அனைத்தும் சென்னை பத்திரிகை தகவல் அலுவலகத்தின் டுவிட்டர் பக்கங்களில் உடனுக்குடன் பகிரப்பட உள்ளது. உடனடி ஊடக வெளியீடுகள், புகைப்படங்களுடன் அனைத்து செய்தி நிறுவனங்களுக்கும் அனுப்பப்பட உள்ளன.